《清明南郊看桃过友成、崇正两书院遗址感赋 其一》
清代·许传霈

南山聚名迹，岁久苦沈湮。有桃芳山麓，络绎招游人。

游人爱春绿，谁能重斯文。藉得徵文献，我辈全其真。

丰碑立道左，风雨泣晨昏。鸿文不可识，手剔藓苔痕。

大书讲学处，成公遗泽存。吾怀东莱子，南宋走浙闽。

北山仁山继，婺学培本根。矧此友成号，赵氏实始振。

从学有乔葛，儒林作名臣。忠如李正节，浩气塞乾坤。

降至倪陈辈，授受实传薪。贤哲集于此，花鸟露精神。

弹指数百载，黍油麦苗新。池清閒澡濯，左右犹逢源。

想见侍坐暇，出入道义门。问碑碑不语，梨花满前村。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。